**E L Ő T E R J E S Z T É S**

**Szombathely Megyei Jogú Város Közgyűlésének**

 **2023. november 30-i ülésére**

**Javaslat**

**szén-monoxid érzékelő készülékek biztosítására**

A nyílt égésterű eszközöket használó – beleértve a tüzelő, fűtő, vízmelegítő és főzőeszközöket is - háztartások folyamatosan ki vannak téve a szén-monoxid mérgezés veszélyének. A tökéletlen égés melléktermékeként megjelenő szén-monoxid hatalmas veszélyt jelent a családok számára. Szerencsére manapság egyre inkább terjednek az úgynevezett zárt égésterű kazánok, amelyek a gáz égéséhez szükséges levegőt egy légbevezető csatornán keresztül a házon kívülről kapják. Azt gondolhatnánk, hogy ezek a készülékek teljesen veszélytelenek, azonban szomorú tapasztalatok mutatják, hogy szerelői gondatlanságból, alkatrész vagy kéményhibából ezek a készülékek is okozhatnak szén-monoxid mérgezést.

A szén-monoxidot sokan a néma gyilkosnak nevezik. Az elnevezés nem véletlen, mivel láthatatlan, szagtalan és színtelen, így szinte észrevétlenül csap le. Az Országos Katasztrófavédelmi Főigazgatóság adatai alapján évente átlagosan 600 esetben riasztják a katasztrófavédelem tűzoltóegységeit szén-monoxid-mérgezéssel összefüggő esethez, amelyeknek egy része sajnálatos módon halállal végződik. Ha a szén-monoxid érzékelő elhelyezése a lakásban elmarad, akkor nagy az esélye, hogy katasztrófa történik. Előzőek miatt a szén-monoxid érzékelőknek nagy szerepe van abban, hogy megóvjuk a családokat a szén-monoxid mérgezéstől. Az egyéni felelősség mellett, egy gondoskodó városvezetésnek szintén feladata mindent megtenni annak érdekében, hogy a szén-monoxid mérgezéssel összefüggő veszélyhelyzetek megelőzésre kerüljenek, számuk nagy mértékben csökkenjen. Előzekre figyelemmel Szombathely Megyei Jogú Város lakossága biztonságának előmozdítása érdekében az alábbi javaslatot teszem:

1. A SZOVA NZrt. saját költségén, haladéktalanul gondoskodjon megfelelő minőségű szén-monoxid érzékelő felszereléséről minden olyan, Szombathely Megyei Jogú Város Önkormányzatának vagy a SZOVA NZrt-nek a tulajdonában lévő bérlakás vonatkozásában, ahol szén-monoxid érzékelő berendezés telepítése műszaki szempontok alapján indokolt.
2. Az Önkormányzat minden szombathelyi háztartás figyelmét hívja fel a szén-monoxid mérgezés veszélyére, a megelőzés módjára és az alábbiakban részletezett, jelen előterjesztésben bevezetni javasolt támogatási lehetőségre.
3. Az Önkormányzat ösztönözze a szombathelyi háztartásokat szén-monoxid készülékek beszerzésére, akként, hogy támogatást biztosít az eszközök vásárlásához valamennyi érintett (nagyságrendileg 20.000) szombathelyi háztartás részére az alábbi jogosultsági feltételek mellett:

 - támogatásra jogosult minden szombathelyi lakó - vagy tartózkodási hellyel rendelkező személy, aki olyan lakásban él, aminek fűtése gázzal vagy szilárd tüzelőanyaggal történik, vagy a lakás nyílt lánggal égő vízmelegítővel vagy főzőeszközzel van felszerelve;

- a támogatásra háztartásonként egy személy, öt évente egy alkalommal jogosult;

- háztartásonként egy készülék után vehető igénybe a támogatás;

 - a támogatás biztosításához a kérelemhez csatolni kell az igénylő nevére kiállított, a mérőkészülék vásárlásáról szóló, 30 napnál nem régebbi számla másolatát, a készülék jótállási jegyének másolatát (amennyiben a vonatkozó jogszabály alapján ennek kiállítására a vállalkozó köteles volt), továbbá a kérelmező büntetőjogi felelőssége tudatában tett nyilatkozatát arra vonatkozóan, hogy olyan lakásban él, amelyben indokolt a készülék felszerelése (a nyilatkozat valódiságát a hatóság környezettanulmány keretében ellenőrizheti).

A támogatás iránti kérelem 2023. december 1. napjától, ezen naptól kiállított számla becsatolásával nyújtható be, a támogatás mértéke a mérőkészülék számlán szereplő fogyasztói árának összege, de legfeljebb 15.000,- Ft. Figyelemmel az 1. pontban írtakra, Önkormányzati bérlakásban élő háztartások részére támogatás nem nyújtható.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni és a határozati javaslatot elfogadni szíveskedjék.

**Szombathely, 2023. november 22.**

 /: **Dr. Nemény András** :/

**HATÁROZATI JAVASLAT**

**…….…./2023. (XI.30.) Kgy. számú határozat**

1. Szombathely Megyei Jogú Város Közgyűlése felkéri a SZOVA NZrt. vezérigazgatóját, hogy a SZOVA NZrt. költségén haladéktalanul gondoskodjon megfelelő szén-monoxid érzékelő mérőkészülék beszerzéséről, szakszerű felszereléséről, szükséges cseréjéről minden olyan, az önkormányzat, vagy a SZOVA NZrt. tulajdonában lévő bérlakás vonatkozásában, ahol ilyen készülék telepítése műszaki szempontból szükséges.
2. A Közgyűlés felkéri a polgármestert, hogy minden szombathelyi háztartás figyelmét hívja fel a szén-monoxid mérgezés veszélyére, a megelőzés módjára és az Önkormányzat által biztosított támogatási lehetőségre.
3. Szombathely Megyei Jogú Közgyűlése elhatározza, hogy az 1-2. pontokban írtak végrehajtásához szükséges költségvetési forrást a mindenkori költségvetési rendeletében biztosítja.

**Felelős:** Dr. Nemény András polgármester

 Dr. László Győző alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

Kovács Cecília, SZOVA NZrt. vezérigazgatója)

**Határidő:** 2024. január 31. (az 1. pont vonatkozásában)

 2023. december 31. (a 2. pont vonatkozásában)

 a mindenkori költségvetési rendelet elfogadása (a 3. pont vonatkozásában)